BESLUTNING(1)

om situationen i Haiti

Den Blandede Parlamentariske Forsamling AVS-EU,

- forsamlet i Libreville (Gabon) den 19.-22. marts 2001,

- der henviser til sin tidligere beslutning om situationen i Haiti,

- der henviser til artikel 96 i Cotonou-aftalen om overtrædelse af menneskerettighederne og respekt for demokratiske principper og retsstatsprincipperne,

A. der henviser til, at striden om den metode, som det provisoriske valgråd benyttede til at udregne stemmeprocenter ved parlaments- og kommunalvalget den 21. maj 2000, endnu ikke er løst, og at landet nu befinder sig i en politisk fastlåst situation,

B. der henviser til, at en procedure for samråd mellem EU og de haitianske myndigheder blev påbegyndt efter parlaments- og kommunalvalget den 21. maj 2000,

C. der henviser til, at Den Europæiske Union har indstillet samarbejdet med Haiti i henhold til Cotonou-aftalens artikel 96, og der henviser til, at de haitianske myndigheder og AVS-sekretariatet anser denne beslutning som værende forhastet og uovervejet,

D. der henviser til, at AVS-sekretariatet har krævet, at der skal udarbejdes en præcis og gennemsigtig definition af høringsprocedurerne i artikel 96, og beklager, at der ikke har været nogen reel konsultation med de haitianske myndigheder,

E. der henviser til, at respekt for de demokratiske principper og menneskerettighederne er den eneste måde, hvorpå Haiti kan opnå den politiske stabilitet, der er nødvendig for økonomisk og social udvikling, og som er afgørende for, at der kan findes en løsning på den nuværende krise,

1. opfordrer præsident Aristide og oppositionslederne til at finde en politisk løsning på stridighederne om den metode, som det provisoriske valgråd benyttede til at udregne stemmeprocenter ved parlamentsvalget den 21. maj 2000;

2. mener, at det provisoriske valgråd skal forblive uafhængigt, repræsentativt og gennemsigtigt, og at det skal forestå opgaven med at ændre stemmeoptællingsmetoden med henblik på at føre landet ud af den politiske hårdknude og skabe gunstige betingelser for landets udvikling;

3. opfordrer Kommissionen til at undersøge, hvordan man kan hjælpe det haitianske folk;

4. mener, at det er nødvendigt at vedtage præcise og gennemsigtige kriterier for høringsproceduren i henhold til Cotonou-aftalens artikel 96 og vurdere den demokratiske proces, hvad angår respekt for menneskerettighederne, retsstatsprincipperne og demokratisering af samfundet i det hele taget;

5. opfordrer Den Blandede Parlamentariske Forsamlings Præsidium til at undersøge måder, hvorpå Forsamlingen kan inddrages i høringsprocedurerne i henhold til artikel 96;

6. er af den opfattelse, at der kun kan ydes udviklingsbistand på betingelse af, at der udvises respekt for menneskerettighederne, de demokratiske principper og retsstatsprincipperne i overensstemmelse med Cotonou-aftalens artikel 9;

7. opfordrer derfor Rådet og Kommissionen til at genoptage egentlige konsultationer med Haiti, hvor den økonomiske situation bliver mere og mere uholdbar;

8. opfordrer under alle omstændigheder Rådet og Kommissionen til at indstille sanktionerne, genoptage dialogen på et realistisk og veldefineret grundlag og støtte det haitianske folk ved at forbedre systemet til forvaltning af almen og faglig uddannelse samt sundhedspleje;

9. pålægger sine formænd at sende denne beslutning til AVS-EU-Ministerrådet, Kommissionen og Haitis regering.

(1) Vedtaget af Den Blandede Parlamentariske Forsamling AVS-EU den 22. marts 2001 i Libreville (Gabon).